Tožba, vložena 10. oktobra 2022 – Repasi/Komisija

(Zadeva T-628/22)

(2023/C 24/60)

Jezik postopka: nemščina

Stranki

Tožeča stranka: René Repasi (Karlsruhe, Nemčija) (zastopniki: H.-G. Kamann in D. Fouquet, odvetnika, kot tudi Prof. F. Kainer in Prof. M. Nettesheim)

Tožena stranka: Evropska komisija

Predloga

Tožeča stranka Splošnemu sodišču predlaga, naj:

— razglasi ničnost Delegirane uredbe Komisije (EU) 2022/1214 z dne 9. marca 2022 o spremembi Delegirane uredbe (EU) 2021/2139 glede gospodarskih dejavnosti v nekaterih energetskih sektorjih in Delegirane uredbe (EU) 2021/2178 glede posebnih javnih razkritij za te gospodarske dejavnosti, ki je bila objavljena v Uradnem listu Evropske unije z dne 15. julija 2022, L 188, str. 1;

— Komisiji naloži plačilo stroškov postopka.

Tožbeni razlogi in bistvene trditve

Tožeča stranka v utemeljitev tožbe navaja en sam tožbeni razlog.

Izpodbijana Delegirana uredba (EU) 2022/1214 naj bi kršila člen 290(1), drugi pododstavek, PDEU, v povezavi s členi 2, 10(1), 13(1) in 14(1) PEU, ki so podrobneje izraženi s parlamentarnimi pravicami soodločanja tožeče stranke na podlagi sekundarnega prava, zlasti v skladu s členom 6(1), prvi stavek, akta o neposredni izvolitvi, členom 2(f) Statuta poslancev Evropskega parlamenta ter členoma 177 in 218(1) Poslovnika Evropskega parlamenta.

Tožeča stranka naj bi imela individualno pravico do sodelovanja pri ustrezno organiziranem zakonodajnem postopku, ki izhaja iz njenega statusa poslanca Evropskega parlamenta, v skladu s členi 2, 10(1), 13(1) in 14(1) PEU, ki so podrobneje izraženi s parlamentarnimi pravicami soodločanja tožeče stranke na podlagi sekundarnega prava, zlasti v skladu s členom 6(1), prvi stavek, akta o neposredni izvolitvi, členom 2(f) Statuta poslancev Evropskega parlamenta ter členoma 177 in 218(1) Poslovnika Evropskega parlamenta. S sprejetjem izpodbijane Delegirane uredbe na podlagi člena 290 PDEU, namesto uvedbe dejansko upoštevnega ustrezno organiziranega zakonodajnega postopka v skladu s členom 289 PDEU na podlagi ustreznega predloga, naj bi Evropska komisija kršila ne le institucionalno zakonodajno pristojnost Evropskega parlamenta v skladu s členom 14(1) PEU, členoma 289 in 294 PDEU ter načelom institucionalnega ravnovesja v skladu s členom 13(2), prvi stavek, PEU, temveč tudi individualno pravico tožeče stranke do sodelovanja pri ustrezno organiziranem zakonodajnem postopku, na neposreden način in individualno. Poslanec Evropskega parlamenta lahko pred sodišči izpodbija kršitev ureditve pristojnosti, bistvene kršitve postopka ali zlorabo pooblastil s strani drugih institucij Unije na podlagi ničnostne tožbe v skladu s členom 263, četrti odstavek, PDEU, če je kršena njegova pravica do sodelovanja pri ustrezno organiziranem postopku, da bi dosegel posvetovanje Evropskega parlamenta.

Uvrstitev proizvodnje energije na podlagi fosilnega zemeljskega plina in jedrske energije kot okoljsko trajnostno gospodarsko dejavnost v smislu Uredbe o taksonomiji (EU) 2020/852 z dne 18. junija 2020, ne glede na politično stališče pomeni zelo političen in zato bistven vidik olajšanja trajnostnih investicij, ki je v skladu s členom 290(1), drugi pododstavek, PDEU, pridržan zakonodajnemu aktu v skladu s členom 289 PDEU. Komisija naj bi s sprejetjem izpodbijane Delegirane uredbe – ne glede na njeno materialno zakonitost – prekoračila svoje pristojnosti s kršitvijo načela institucionalnega ravnovesja v skladu s členom 13(2), prvi stavek, PEU. To pomeni hkrati kršitev zakonodajne pristojnosti Evropskega parlamenta in demokratične ter parlamentarne pravice tožeče stranke do sodelovanja v ustrezno organiziranem zakonodajnem postopku.